Batswana ba kopilwe go fedisa kgokgontsho mo malapeng gore go tle go nne le kagiso, lerato le tshwaragano. Go kopile jalo Mothusa mookamela mapodisi a Botswana, Rre Kenny Kapinga mo thuto puisanyong ya twantsho borukutlhi e e neng e tshwaretswe kwa Ramonaka mo kgaolong ya Kgatleng ka Matlhatso.Rre Kapinga a re gore kgokgontsho e fedisiwe ke gore setshaba se dirisane le mapodisi go bega ka dikai dingwe le dingwe tsa kgokgontsho mo go bao ba o bapileng nabo.A re go le gantsi baagisanyi fa ba bona go na le matshwenyego a go sa tsheleng sentle mo go ba ba bapileng nabo, ba ithela moriti o tsididi ba re ga di ba ame.Rre Kapinga a re selo seo ke molato o moagisanyi a ka o tshwarelwa a ba a sekela go itlhokomolosa bosetlhogo jo bo diragalang mo pepeneneng.Rre Kapinga a re fa go nang le lerato le kutlwano teng, ga go na kgokgontsho e e diragalang. O kopile batsadi go tlogela go gogela kobo ntlha e le nngwe fa go tsenwa mo kgannyeng ya kgokgontsho a re go dira jalo go felela go tsisa dintsho.A re kgokgontsho gantsi e simololwa ke batho ba le babedi mme e felela e ama mongwe le mongwe mo lapeng le ba masika tota.O kgothaditse batho go nna le tumelo mo Modimong gore mmaba saatane a seka a ba dirisa diphoso. O supile dipalo tsa batho ba ba bolaaneng fa e sale ka ngwaga wa 2003, a re ba masome a matlhano le bone, mme mo go bone bomme ba masome a mane le borataro, fa borre ba roba bongwe.Ka 2004 ba ba bolailweng ba ne ba le masome a matlhano le borataro fa ka 2005 ba ne ba le masome a roba bobedi le botlhano, mo go bone bomme ba le masome a supa le boraro, fa borre ba ne ba le lesome le bobedi. Rre Kapinga a re ka 2006 dipalo di ne tsa fokotsega mme ya re ka 2007 tsa oketsega go ya kwa go lekgolo le bosupa, mo go tsone, bomme ba ne ba le masome a robabobedi le borataro, fa borre ba ne ba le lesome le borobabobedi.